DR står til at skulle spare i omegnen af 12,5 procent, og danskerne skal ikke længere betale medielicens, men i stedet bidrage til DR over skatten.

Det fremgår af et udkast til en aftale om en skattereform mellem regeringen og Dansk Folkeparti, som blev drøftet 1. december.

Besparelsen skal ske i perioden 2019-2022 og begrundes med, at DR fylder for meget og skal skæres til. Bliver aftaleudkastet gennemført, får det også betydning for alle de danskere, der i dag betaler til DR.